CELEX: 32012R0760
Language: ro
Date: 2012-08-21 00:00:00
Title: Regulamentul de punere în aplicare (UE) nr. 760/2012 al Comisiei din 21 august 2012 de modificare a Regulamentului (CE) nr. 595/2004 în ceea ce privește intensitatea controalelor efectuate de statele membre în cadrul sistemului de cote pentru lapte

22.8.2012   
            
            
               RO
            
            
               Jurnalul Oficial al Uniunii Europene
            
            
               L 226/1
            
         REGULAMENTUL DE PUNERE ÎN APLICARE (UE) NR. 760/2012 AL COMISIEI
   din 21 august 2012
   de modificare a Regulamentului (CE) nr. 595/2004 în ceea ce privește intensitatea controalelor efectuate de statele membre în cadrul sistemului de cote pentru lapte
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP) (1), în special articolul 85 coroborat cu articolul 4,
   întrucât:
   
               (1)
            
            
               Articolul 22 din Regulamentul (CE) nr. 595/2004 al Comisiei din 30 martie 2004 de stabilire a normelor de aplicare a Regulamentului (CE) nr. 1788/2003 al Consiliului de stabilire a unei prelevări în sectorul laptelui și al produselor lactate (2) prevede intensitatea controalelor care trebuie efectuate de statele membre cu privire la laptele livrat în cadrul sistemului de cote. Dacă livrările totale adaptate s-au situat sub 95 % din partea din cota națională rezervată livrărilor în fiecare dintre cele trei perioade anterioare de câte 12 luni, intensitatea controalelor privind livrările poate fi redusă de la 2 % la 1 % din producători și de la 40 % la 20 % din cantitatea de lapte declarată după ajustare.
            
         
               (2)
            
            
               Complexitatea administrativă a controalelor respective este relativ ridicată și trebuie să fie simplificată.
            
         
               (3)
            
            
               Statele membre au dobândit ani de experiență în efectuarea acestor controale și utilizează un program general de control pe baza unor analize privind riscurile.
            
         
               (4)
            
            
               Rezultatele auditurilor Comisiei în statele membre arată că, în aproape toate cazurile, nu a fost necesar să se efectueze corecții.
            
         
               (5)
            
            
               În conformitate cu anexa IX la Regulamentul (CE) nr. 1234/2007, sistemul de cote pentru lapte se încheie în 2015.
            
         
               (6)
            
            
               Prin urmare, este oportun să se stabilească intensitatea controalelor privind livrările în toate statele membre la 1 % din producători și la 20 % din cantitatea de lapte livrată declarată după ajustare și să se dubleze numărul controalelor doar în caz de nereguli sau discrepanțe semnificative.
            
         
               (7)
            
            
               Prin urmare, Regulamentul (CE) nr. 595/2004 trebuie modificat în consecință.
            
         
               (8)
            
            
               Dat fiind că vizează reducerea intensității controalelor și a sarcinii administrative a statelor membre, modificările propuse trebuie să se aplice pentru actuala perioadă de 12 luni care a început la 1 aprilie 2012. Prin urmare, este necesar ca prezentul regulament să se aplice de la această dată.
            
         
               (9)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 595/2004 se modifică după cum urmează:
   
               1.
            
            
               Articolul 19 alineatul (3) se înlocuiește cu următorul text:
               „(3)   Controalele se consideră încheiate după publicarea raportului de control.
               Toate rapoartele de control trebuie terminate în termen de cel mult optsprezece luni de la încheierea perioadei de douăsprezece luni.
               Cu toate acestea, în cazul în care controalele prevăzute la articolul 20 sunt combinate cu alte controale, se respectă termenele stabilite pentru celelalte controale și rapoartele de inspecție respective.”
            
         
               2.
            
            
               Articolul 22 se modifică după cum urmează:
               
                           (a)
                        
                        
                           alineatul (1) se înlocuiește cu următorul text:
                           „(1)   Controalele prevăzute la articolul 21 alineatul (1) trebuie să includă cel puțin:
                           
                                       (a)
                                    
                                    
                                       1 % dintre producători pentru fiecare perioadă de 12 luni;
                                    
                                 
                                       (b)
                                    
                                    
                                       20 % din cantitatea de lapte declarată după ajustarea pentru perioada în cauză; precum și
                                    
                                 
                                       (c)
                                    
                                    
                                       un eșantion reprezentativ de transport al laptelui între producătorii și cumpărătorii selecționați.
                                    
                                 Controalele privind transportul prevăzute la litera (c) sunt în special efectuate în momentul descărcării în lăptării.”;
                        
                     
                           (b)
                        
                        
                           se adaugă un nou alineat (4):
                           „(4)   Dacă un control evidențiază nereguli sau discrepanțe semnificative într-o regiune sau într-o parte a unei regiuni, autoritatea competentă dublează numărul controalelor în respectiva regiune sau parte de regiune pe parcursul perioadei de douăsprezece luni în cauză și în următoarea perioadă de 12 luni.”
                        
                     
         Articolul 2
   Prezentul regulament intră în vigoare la data publicării în Jurnalul Oficial al Uniunii Europene.
   Se aplică începând cu 1 aprilie 2012.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 august 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      (2)  JO L 94, 31.3.2004, p. 22.